তথ্যবিবরণী নম্বর : ৪৩৩৮

**ঐক্যবদ্ধ আওয়ামী লীগকে কোনো শক্তি পরাজিত করতে পারবে না**

 **---ধর্ম প্রতিমন্ত্রী**

ইসলামপুর, (জামালপুর), ১২ কার্তিক (২৮ অক্টোবর):

ধর্ম প্রতিমন্ত্রী ও ইসলামপুর উপজেলা আওয়ামী লীগের সভাপতি মোঃ ফরিদুল হক খান বলেছেন, আওয়ামী লীগ ঐক্যবদ্ধ থাকলে কোনো শক্তি নেই পরাজিত করতে পারে। সকল নেতাকর্মীকে ঐক্যবদ্ধ হয়ে সংগঠনকে পরিচালিত করতে হবে। সংগঠনকে শক্তিশালী করতে হবে।

প্রতিমন্ত্রী আজ জামালপুরের কান্দারচর বাজার মাদরাসা মাঠে ইসলামপুর চর গোয়ালীনি ইউনিয়ন আওয়ামী লীগের বর্ধিত সভায় প্রধান অতিথির বক্তৃতায় এসব কথা বলেন।

প্রতিমন্ত্রী বলেন, বাংলাদেশের যা কিছু গৌরবের অর্জন তা আওয়ামী লীগের হাত ধরেই। তাই চলমান উন্নয়ন অব্যাহত রাখতে এবং উন্নয়নবিরোধী অপশক্তিকে প্রতিরোধ করতে সকলকে ঐক্যবদ্ধ থাকতে হবে। আগামী নির্বাচনে প্রধানমন্ত্রী শেখ হাসিনাকে আবারো নির্বাচিত করে উন্নয়ন চলমান রাখতে হবে।

ইউনিয়ন আওয়ামী লীগের সভাপতি নুরভক্ত দুদু মোল্লার সভাপতিত্বে অনুষ্ঠিত সভায় আরো বক্তৃতা করেন ইসলামপুর উপজেলা আওয়ামী লীগের সাধারণ সম্পাদক আলহাজ আঃ সালাম, সহসভাপতি ও জামালপুর জেলা পরিষদের সদস্য মজিবর রহমান শাহজাহান, সাংগঠনিক সম্পাদক খলিলুর রহমান, ইসলামপুর উপজেলা পরিষদের ভাইস চেয়ারম্যান আঃ খালেক আকন্দ ও সরদার জাকিউল হক।

সভায় উপজেলা, ইউনিয়ন, ওয়ার্ড আওয়ামী লীগ, যুবলীগ, ছাত্রলীগসহ অঙ্গ ও সহযোগী সংগঠনের নেতাকর্মীরা অংশগ্রহণ করেন।

#

আনোয়ার/রাহাত/রফিকুল/আব্বাস/২০২২/২১৩০ ঘণ্টা

তথ্যবিবরণী নম্বর : ৪৩৩৭

**বঙ্গবন্ধু ও ঢাকা বিশ্ববিদ্যালয় না থাকলে স্বাধীনতা অর্জন সম্ভব হতো না**

 **---সংস্কৃতি প্রতিমন্ত্রী**

ঢাকা, ১২ কার্তিক (২৮ অক্টোবর):

সংস্কৃতি বিষয়ক প্রতিমন্ত্রী কে এম খালিদ বলেছেন, জাতির পিতা বঙ্গবন্ধু শেখ মুজিবুর রহমান ও ঢাকা বিশ্ববিদ্যালয় না থাকলে বাংলাদেশের স্বাধীনতা অর্জন সম্ভব হতো না। বাংলাদেশের স্বাধীনতার ইতিহাসের সঙ্গে এ দু'টি নাম অঙ্গাঙ্গীভাবে জড়িত। একজন মহান মানুষ যিনি স্বাধীনতা আন্দোলনে নেতৃত্ব দিয়ে মহীরুহে পরিণত হয়েছিলেন। অন্যদিকে আরেকটি মহৎ প্রতিষ্ঠান যেটি এ অঞ্চলে শিক্ষার আলো প্রসারের পাশাপাশি স্বাধীনতাসহ বিভিন্ন গণতান্ত্রিক আন্দোলন-সংগ্রামে গুরুত্বপূর্ণ ভূমিকা রেখেছে।

প্রতিমন্ত্রী আজ ঢাকা বিশ্ববিদ্যালয়ের নবাব নওয়াব আলী চৌধুরী সিনেট ভবনের অ্যালামনাই ফ্লোরে ঢাকা বিশ্ববিদ্যালয়ের শতবর্ষের স্মারক হিসাবে ঢাকা বিশ্ববিদ্যালয় অ্যালামনাই অ্যাসোসিয়েশন নির্মিত 'রং তুলিতে ঢাকা বিশ্ববিদ্যালয়' শীর্ষক স্থায়ী আর্ট গ্যালারির উদ্বোধন ও চিত্র প্রদর্শনী অনুষ্ঠানে প্রধান অতিথির বক্তব্যে এসব কথা বলেন।

ঢাকা ইউনিভার্সিটি অ্যালামনাই অ্যাসোসিয়েশনের সভাপতি আনোয়ার উল আলম চৌধুরী (পারভেজ) এর সভাপতিত্বে গ্যালারি ও চিত্র প্রদর্শনীর উদ্বোধন করেন ঢাকা বিশ্ববিদ্যালয়ের প্রো-ভিসি (শিক্ষা) অধ্যাপক ড. এ এস এম মাকসুদ কামাল।

সংস্কৃতি প্রতিমন্ত্রী আরো বলেন, অসচ্ছল শিল্পীদের কল্যাণে বর্তমান সরকার কাজ করে যাচ্ছে। সংস্কৃতি বিষয়ক মন্ত্রণালয় থেকে অসচ্ছল শিল্পীদের নিয়মিত অনুদান প্রদান করা হচ্ছে। করোনাকালীন প্রায় ২০ হাজার অসচ্ছল শিল্পীকে আর্থিক সহায়তা প্রদান করা হয়েছে। এছাড়া সম্প্রতি সংস্কৃতি বিষয়ক মন্ত্রণালয়ের ১৮তম দপ্তর হিসেবে যাত্রা শুরু করেছে ‘বাংলাদেশ শিল্পী কল্যাণ ট্রাস্ট’। প্রতিমন্ত্রী বলেন, প্রধানমন্ত্রী এ সংস্থার জন্য ‘সিড মানি’ হিসেবে ৫০ কোটি টাকা প্রদান করেছেন। সংস্থাটি শিল্পীদের কল্যাণে নানামুখী উদ্যোগ গ্রহণের পাশাপাশি শিল্পীদের সন্তানদের বৃত্তি এবং শিল্প-সংস্কৃতি ক্ষেত্রে গবেষণায় অনুদান প্রদান করবে।

অনুষ্ঠানে বিশেষ অতিথি হিসাবে বক্তৃতা করেন ঢাকা ইউনিভার্সিটি অ্যালামনাই অ্যাসোসিয়েশনের প্রাক্তন সভাপতি এ কে আজাদ, ঢাকা বিশ্ববিদ্যালয় শিক্ষক সমিতির সাধারণ সম্পাদক অধ্যাপক ড. মোঃ নিজামুল হক ভূইয়া, বিশিষ্ট চিত্রশিল্পী অধ্যাপক রফিকুন নবী, ইস্টার্ন ব্যাংক লিমিটেডের ব্যবস্থাপনা পরিচালক ও সিইও আলী রেজা ইফতেখার ও ঢাকা ব্যাংক লিমিটেডের ব্যবস্থাপনা পরিচালক এমরানুল হক।

উল্লেখ্য, ঢাকা ইউনিভার্সিটি অ্যালামনাই অ্যাসোসিয়েশন অ্যালামনাইয়ের শিল্পী সদস্যদের দ্বারা সম্পাদিত মোট ১১৩টি শিল্পকর্ম সংগ্রহ করে যার মধ্যে ১০৬টি চিত্রকর্ম ও বাকি ৭টি ভাস্কর্য। এসব শিল্পকর্মে প্রতিফলিত হয়েছে ঢাকা বিশ্ববিদ্যালয়ের শতবর্ষের গৌরবময় ইতিহাস, ঐতিহ্য, স্থাপনা, আন্দোলন-সংগ্রাম ও কৃতি শিক্ষক-শিক্ষার্থীদের অর্জন।

#

ফয়সল/রাহাত/রফিকুল/আব্বাস/২০২২/২১০৫ ঘণ্টা

তথ্যবিবরণী নম্বর : ৪৩৩৬

**ডিজিটালাইজেশন বিদেশে কর্মী প্রেরণের প্রক্রিয়া ত্বরান্বিত করবে**

 **-- প্রবাসী কল্যাণ মন্ত্রী**

ঢাকা, ১২ কার্তিক (২৮ অক্টোবর) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, আমাদের কাজ কর্মীদের বিদেশে পাঠানো। এখন আর এনালগ পদ্ধতিতে পাঠানো যাবে না, ডিজিটাল পদ্ধতিতে পাঠাতে হবে। ডিজিটাল পদ্ধতিতে পাঠানোর উদ্দেশ্যই হচ্ছে কর্মীদের যেন দীর্ঘ সময় অপেক্ষা করতে না হয়। কর্মীদেরকে বিদেশ পাঠানোর প্রক্রিয়াকে ত্বরান্বিত করতে হবে। ডিজিটালাইজেশন এ ক্ষেত্রে সহায়ক ভূমিকা পালন করবে এবং বিদেশে কর্মী পাঠানোর ধাপ কমে আসবে।

আজ ঢাকার গুলশানে ওয়েস্টিন হোটেলে জনশক্তি ও কর্মসংস্থান ব্যুরো (বিএমইটি) আয়োজিত ‘ডিজিটালাইজেশন অভ্‌ বিএমইটি সার্ভিসের লঞ্চিং সিরেমনি’ অনুষ্ঠানে প্রধান অতিথির বক্তব্যে মন্ত্রী এসব কথা বলেন। অনুষ্ঠানে বিশেষ অতিথি হিসেবে উপস্থিত ছিলেন তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক। স্বাগত বক্তব্য রাখেন জনশক্তি কর্মসংস্থান ও প্রশিক্ষণ ব্যুরো (বিএমইটি) এর মহাপরিচালক মোঃ শহীদুল আলম, এনডিসি। সভাপতিত্ব করেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন।

অনুষ্ঠানে আইসিটি প্রতিমন্ত্রী বলেন, বর্তমানে আমরা যে নিজেদের শক্তিশালী মধ্যম আয়ের বাংলাদেশ হিসেবে পরিচয় দিতে পারছি তার মূল তিনটি শক্তি হলো কৃষি, পোষাক এবং প্রবাসী। যদি আমাদের মধ্যম আয়ের দেশ থেকে জ্ঞানভিত্তিক উদ্ভাবনী অর্থনীতির দিকে যেতে হয়, প্রধানমন্ত্রী শেখ হাসিনার নির্দেশে একটি জ্ঞানভিত্তিক স্মার্ট বাংলাদেশ বিনির্মাণ করতে হয় তবে প্রযুক্তিকে আমাদের পোশাক শিল্পে ব্যবহার করতে হবে, প্রবাসী কর্মসংস্থানে ব্যবহার করতে হবে এবং কৃষিতেও ব্যবহার করতে হবে। তবেই আমরা একটা স্মার্ট ইকোনমির দিকে এগিয়ে যেতে পারবো। এ সময় স্মার্ট প্রসেস ব্যবহার করায় প্রবাসী কল্যাণ মন্ত্রণালয়কে ধন্যবাদ জানান তিনি।

অনুষ্ঠানে আরো বক্তব্য রাখেন ব্র্যাকের নির্বাহী পরিচালক আসিফ সালেহ এবং বাংলাদেশ অ্যাসোসিয়েশন অভ্‌ ইন্টারন্যাশনাল রিক্রুটিং এজেন্সিস (বায়রা)-এর সভাপতি মোহাম্মাদ আবুল বাশার। অনুষ্ঠানে উপস্থিত ছিলেন বাংলাদেশে নিযুক্ত সৌদি আরবের রাষ্ট্রদূত ঈসা বিন ইউসুফ আল দুহাইলান, বিভিন্ন আন্তর্জাতিক সংস্থার প্রতিনিধি, রিক্রুটিং এজেন্সিসমূহের প্রতিনিধি, জনপ্রতিনিধি প্রমুখ।

উল্লেখ্য, বিদেশগামী কর্মীদের সর্বশেষ ধাপ, জনশক্তি ও কর্মসংস্থান ব্যুরো (বিএমইটি) কর্তৃক প্রদত্ত বহির্গমন ছাড়পত্র বা ইমিগ্রেশন ক্লিয়ারেন্স ডিজিটাল পদ্ধতিতেই এখন করা সম্ভব হবে। একজন বিদেশগামী কর্মী স্বল্প সময়ে, কম অর্থ ব্যয়ে এবং কোনো ধরনের ভোগান্তি ছাড়া অনলাইনেই ক্লিয়ারেন্সের জন্য আবেদন এবং বিএমইটি স্মার্ট কার্ড গ্রহণ করতে পারবেন। এই কার্ডটি খুব সহজে যে কেউ পৃথিবীর যে কোনো প্রান্ত থেকে যাচাই করতে পারবেন।

#

শহিদুল/রাহাত/রফিকুল/শামীম/২০২২/২০৩০ ঘণ্টা

তথ্যবিবরণী নম্বর : ৪৩৩৫

**শেখ হাসিনা ক্ষমতায় আসার পর শহর ও গ্রামের পার্থক্য দূর হয়েছে**

 **--পরিবেশমন্ত্রী**

মৌলভীবাজার, ১২ কার্তিক (২৮ অক্টোবর):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, প্রধানমন্ত্রী শেখ হাসিনা ক্ষমতায় আসার পরে তাঁর উন্নয়ন কার্যক্রম বাস্তবায়নের ফলে শহর থেকে গ্রাম পর্যন্ত উন্নয়নে একাকার হয়ে গেছে। শহর ও গ্রামের মধ্যকার পার্থক্য দূর হয়ে গেছে। প্রধানমন্ত্রী প্রমাণ করেছেন এ দেশ এখন আর গরিব ও ভিক্ষুকের দেশ নয়।

সিলেট বিভাগের গুরুত্বপূর্ণ গ্রামীণ অবকাঠামো উন্নয়ন প্রকল্পের আওতায় মৌলভীবাজার জেলার জুড়ী উপজেলার পশ্চিম শিলুয়া-ভরাডহর প্রাইমারি স্কুল সড়কে জুড়ী নদীর উপর কয়লারঘাট সেতুর উদ্বোধন অনুষ্ঠানে প্রধান অতিথির বক্তব্যে মন্ত্রী আজ এসব কথা বলেন।

জুড়ী উপজেলা প্রশাসন আয়োজিত এ সভায় সভাপতিত্ব করেন উপজেলা নির্বাহী অফিসার সোনিয়া সুলতানা। এ সময় বিশেষ অতিথি হিসেবে উপস্থিত ছিলেন উপজেলা চেয়ারম্যান বীর মুক্তিযোদ্ধা এম এ মোঈদ ফারুক, মৌলভীবাজার এলজিইডি'র নির্বাহী প্রকৌশলী আজীম উদ্দিন সরদার, উপজেলা ভাইস চেয়ারম্যান রিংকু রঞ্জন দাস, মহিলা ভাইস চেয়ারম্যান রঞ্জিত শর্মা, থানার অফিসার ইনচার্জ (ওসি) মোহাম্মদ মোশাররাফ হোসেন এবং উপজেলা আওয়ামী লীগের সভাপতি মাসুক মিয়া প্রমুখ।

মন্ত্রী এরপর জুড়ী উপজেলা প্রশাসন আয়োজিত কৃষক সমাবেশে প্রধান অতিথি হিসেবে উপস্থিত থেকে কৃষকদের মাঝে সবজি বীজ বিতরণ করেন। অন্য এক অনুষ্ঠানে তিনি বড়লেখা উপজেলার বর্ণি ইউনিয়ন পরিষদ কার্যালয় হয়ে নওয়া বাজার ভায়া মিহারী সড়কের আরসিসি ঢালাই কাজের ভিত্তিপ্রস্তর স্থাপন করেন। এছাড়া বড়লেখা উপজেলার বর্ণি ইউনিয়ন শাখা আওয়ামী লীগের ত্রি-বার্ষিক সম্মেলনে প্রধান অতিথি হিসেবে যোগদান করেন।

#

দীপংকর/রাহাত/রফিকুল/লিখন/২০২২/২১১৮ ঘণ্টা

তথ্যবিবরণী নম্বর : ৪৩৩৪

**বিসিএস উইমেন নেটওয়ার্কের নতুন কার্যনির্বাহী কমিটির**

**জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ**

ঢাকা, ১২ কার্তিক (২৮ অক্টোবর):

বিসিএস উইমেন নেটওয়ার্কের নতুন কার্যনির্বাহী কমিটি আজ ধানমন্ডি ৩২ নম্বরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করেন।

আগামী দুই বছরের জন্য নির্বাচিত কমিটির সভাপতি পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ ও মহাসচিব জনপ্রশাসন মন্ত্রণালয়ের যুগ্মসচিব সায়লা ফারজানা-সহ সকল সদস্যরা এ সময় জাতির পিতার প্রতি গভীর শ্রদ্ধা জানান।

#

অনসূয়া/রাহাত/রফিকুল/সেলিম/২০২২/১৮০৫ ঘণ্টা

তথ্যবিবরণী নম্বর : ৪৩৩৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ১২ কার্তিক (২৮ অক্টোবর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ১০২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৩ দশমিক ৪২ শতাংশ। এ সময় ২ হাজার ৯৮৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জন মৃত্যুবরণ করেছেন। এ পর্যন্ত ২৯ হাজার ৪১৮ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৭৯ হাজার ৮০০ জন।

#

কবীর/রাহাত/রফিকুল/শামীম/২০২২/১৮৩২ ঘণ্টা

তথ্যবিবরণী নম্বর : ৪৩৩২

**সরকার প্রবাসী কর্মীদের কল্যাণে সমন্বিত কর্মসূচি গ্রহণ করেছে**

 **---আবুল হাসানাত আবদুল্লাহ্**

বরিশাল, ১২ কার্তিক (২৮ অক্টোবর):

পার্বত্য চট্টগ্রাম শান্তিচুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ বলেছেন, প্রধানমন্ত্রী শেখ হাসিনার সরকার প্রবাসী ও প্রবাস হতে প্রত্যাগত কর্মীদের কল্যাণে সমন্বিত কর্মসূচি গ্রহণ করেছে। তিনি বলেন, রিক্রুটিং এজেন্টসমূহের কার্যক্রম প্রতিনিয়ত তদারকির ফলে অভিবাসন ব্যবস্থাপনার শৃঙ্খলা নিশ্চিত হয়েছে।

আবুল হাসানাত আবদুল্লাহ্ আজ বরিশালের আগৈলঝাড়া উপজেলার সেরালে প্রবাসী কর্মীদের সাথে মতবিনিময়কালে এসব কথা বলেন। এ সময় অন্যান্যের মধ্যে উপজেলা আওয়ামী লীগ সভাপতি ও সাধারণ সম্পাদক উপস্থিত ছিলেন।

আবুল হাসানাত আবদুল্লাহ বলেন, সরকারের রূপকল্প ২০২১ ও নির্বাচনি ইশতেহারসহ আন্তর্জাতিক দলিলে শ্রম অভিবাসনকে উন্নয়নের হাতিয়ার হিসেবে গণ্য করা হয়েছে। সরকার সুশৃঙ্খল, নিরাপদ, নিয়মিত ও দায়িত্বশীল শ্রম অভিবাসন নিশ্চিত করেছে। প্রধানমন্ত্রী শেখ হাসিনার গতিশীল নেতৃত্বে সরকার সাফল্যের সাথে পরিস্থিতি মোকাবিলা করে যাচ্ছে। সরকার গৃহীত পদক্ষেপসমূহ বিশ্বব্যাপী প্রশংসিত হয়েছে। এতে করে বিশ্বে বাংলাদেশের ভাবমূর্তি আরো উজ্জ্বল হয়েছে।

আবুল হাসানাত আবদুল্লাহ আরো বলেন, প্রধানমন্ত্রী শেখ হাসিনার গতিশীল নেতৃত্বে শ্রমজীবী মানুষের অধিকার ও কল্যাণ নিশ্চিত হয়েছে। দেশের উৎপাদনশীলতা বৃদ্ধির লক্ষ্যে স্বল্প ও দীর্ঘমেয়াদী কর্মপরিকল্পনা বাস্তবায়ন করা হচ্ছে। তিনি প্রবাসী কর্মীদের মুক্তিযুদ্ধের চেতনা সমুন্নত রাখতে সততা, নিষ্ঠা ও আন্তরিকতার সাথে স্ব স্ব দায়িত্ব পালনের আহ্বান জানান। তিনি এ সময় বরিশালের সার্বিক উন্নয়নে তাদের মেধা, মনন ও প্রজ্ঞাকে কাজে লাগানোর পরামর্শ দেন।

#

আহসান/রাহাত/রফিকুল/শামীম/২০২২/১৯৩০ঘণ্টা

 তথ্যবিবরণী নম্বর :৪৩৩১

**বাংলাদেশের মানুষের খাবারের অভাব নেই**

 **--খাদ্যমন্ত্রী**

 ঢাকা, ১২ কার্তিক (২৮ অক্টোবর)

খাদ্যমন্ত্রী সাধন চন্দ্র মজুমদার বলেছেন, বঙ্গবন্ধু শেখ মুজিবুর রহমান বাঙ্গালিকে স্বাধীনতা এনে দিয়েছিলেন। আর প্রধাননন্ত্রী শেখ হাসিনা স্বাধীনতার স্বপ্নপূরণে কাজ করে যাচ্ছেন। নিজের জীবন বাজি রেখে তিনি জনগণের অর্থনৈতিক মুক্তি তথা সমৃদ্ধ বাংলা গড়তে প্রচেষ্টা চালিয়ে যাচ্ছেন। শেখ হাসিনা সকলের জন্য বাড়ি করে দিচ্ছেন উল্লেখ করে তিনি বলেন, এদেশে গৃহহীন কোনো মানুষ থাকবে না। গরিব মানুষকে সরকার ১৫ টাকায় চাল দিচ্ছে উল্লেখ করে করোনাকালে সরকারের খাদ্য কর্মসূচির সফলতা তুলে ধরে তিনি বলেন, অনেকে আশংকা করেছিলেন করোনাকালে এদেশে না খেয়ে লাখ লাখ মানুষ মারা যাবে। কিন্তু করোনায় মৃত্যু হলেও খাদ্যের অভাবে কেউ মারা যায়নি।

মন্ত্রী আজ নওগাঁর সাপাহার উপজেলার মিরাপাড়া দ্বিমুখী উচ্চ বিদ্যালয় মাঠে ২নং গোয়ালা ইউনিয়ন মহিলা আওয়ামী লীগের ত্রি-বার্ষিক সম্মেলনে প্রধান অতিথির বক্তব্যে এসব কথা করেন।

মন্ত্রী আরো বলেন, রাশিয়া-ইউক্রেন যুদ্ধের কারণে বিশ্ব টালমাটাল। বিশ্বে খাদ্য শস্যের দাম প্রায় তিনগুণ বেড়ে গেছে। তারপরও সরকার চালের দাম যাতে না বাড়ে তার জন্য কাজ করছে। এ সময় জনগণকে খাদ্যের অপচয় রোধ করতে এবং চাষযোগ্য জমির সর্বোচ্চ ব্যবহারে মনোযোগী হওয়ার আহ্বান জানান তিনি। বিএনপিকে সন্ত্রাসীদের দল উল্লেখ করে তিনি আরো বলেন, যাদের হাতে রক্ত তাদের দ্বারা বাংলাদেশের উন্নয়ন সম্ভব নয়। উন্নয়নের জন্য শেখ হাসিনাকে দরকার। তাই জনগণ আগামী নির্বাচনে শেখ হাসিনাকেই নির্বাচিত করবে।

গোয়ালা মহিলা আওয়ামী লীগের সভাপতি নুরজাহান বেগমের সভাপতিত্বে সম্মেলনে বিশেষ অতিথির বক্তৃতা করেন সাপাহার উপজেলা আওয়ামী লীগের সভাপতি মোঃ শামসুল আলম শাহ চৌধুরী, ইউনিয়ন আওয়ামী লীগের সভাপতি মোঃ কামরুজ্জামান। প্রধান বক্তা ছিলেন সাপাহার উপজেলা মহিলা আওয়ামী লীগের সাধারণ সম্পাদক ইস্ফাত জেরিন মিনা।

#

কামাল/রাহাত/রফিকুল/লিখন/২০২২/১৭৩৮ঘণ্টা

তথ্যবিবরণী নম্বর : ৪৩৩০

**জনগণের টাকা গিলে খাওয়া বিশ্বচোরদের এখন বড় গলা**

 **-- তথ্য ও সম্প্রচার মন্ত্রী**

ঢাকা, ১২ কার্তিক (২৮ অক্টোবর) :

‘খাওয়া ভবন করে জনগণের টাকা গিলে খাওয়া দুর্নীতিতে পাঁচবার বিশ্ব চ্যাম্পিয়ন হয়ে বিশ্বচোর উপাধি পাওয়া বিএনপির এখন বড় গলা’ বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর মিন্টো রোডের সরকারি বাসভবনে সাংবাদিকদের সাথে মতবিনিময়কালে বিএনপি মহাসচিবের বৃহস্পতিবারের বক্তব্য ‘সরকার রিজার্ভ গিলে খেয়েছে’ এ প্রশ্নের কড়া জবাব দেন মন্ত্রী।

ড. হাছান বলেন, ‘চোরের মায়ের বড় গলা প্রবাদের মতো এখন বিশ্বচোরদের গলা বড়। বিএনপি দেশকে চারবার একক ও একবার যৌথভাবে দুর্নীতিতে বিশ্ব চ্যাম্পিয়ন বানিয়ে বিশ্বচোর উপাধি পেয়েছিল। শুনতে খারাপ লাগলেও বাস্তবতা, এখন বিশ্বচোরদের মুখপাত্র হচ্ছেন তাদের মহাসচিব মির্জা ফখরুল ইসলাম আলমগীর সাহেব।’

মন্ত্রী বলেন, “তারা হাওয়া ভবন বানিয়েছিলেন। হাওয়া ভবন তো আসলে একটা ‘খাওয়া ভবন’ ছিল। কারণ জনগণের টাকা ওখানে খাওয়া হতো। হাওয়া ভবনে বসে জনগণের সমস্ত ব্যবসা, সমস্ত প্রজেক্টের ওপর টোল বসিয়েছিল এবং জনগণের টাকাটাই গিলে খেতো তারা।”

যারা জনগণের টাকা আগে গিলে খেয়েছে, তারা শুধু খাওয়ার কথা চিন্তা করে বলেই মির্জা ফখরুল সাহেব গতকাল এমন বক্তব্য দিয়েছেন, বলেন সম্প্রচার মন্ত্রী।

বাস্তব দৃষ্টান্ত দিয়ে হাছান মাহ্‌মুদ বলেন, বিএনপির শেষ সময় ২০০৬ সালে রিজার্ভ ছিল ৩ দশমিক ৪৬ বিলিয়ন ডলার অর্থাৎ সাড়ে তিন বিলিয়নেরও কম। আমাদের সরকার সেটি ৪৪ বিলিয়নে উন্নীত করেছেন। এবং এখন বিশ্ব পরিস্থিতির কারণে, দেশে নানা ধরনের ইনভেস্টমেন্ট বা বিনিয়োগের কারণে এবং রিজার্ভ থেকে টাকা নিয়ে বিশেষ তহবিল গঠনের কারণে সেটি ৩৭ বিলিয়নে গেছে। এরপরও রিজার্ভ বিএনপির সময়ের তুলনায় ১২ গুণ বেশি।

খুলনার পর বিএনপির রংপুর ও বরিশালের সমাবেশের আগেও পরিবহন ধর্মঘট নিয়ে সাংবাদিকদের প্রশ্নের জবাবে তথ্যমন্ত্রী হাছান বলেন, ‘বিএনপিকে তো পরিবহন মালিক-শ্রমিক সবাই চেনে। কারণ ২০১৩-১৪-১৫ সালে বিএনপি পরিবহনের উপর অগ্নিবোমা নিক্ষেপ করে আগুন জ্বালিয়ে দিয়ে মানুষ হত্যা করেছিল। তারা শত শত গাড়ি-ঘোড়া পুড়িয়ে দিয়েছে, শত শত মানুষ হত্যা করেছে। এজন্য এখন পরিবহন মালিক-শ্রমিকেরা শঙ্কিত। ফলে বিএনপি যেখানেই সমাবেশ ডাকে, সেখানেই তারা ধর্মঘট ডাকছে।’

ধর্মঘট ডাকা মালিকদের মধ্যে যে বিএনপির সদস্যরাও আছেন তা তুলে ধরে মন্ত্রী বলেন, পরিবহন মালিক নেতা এবং সমিতির সদস্যদের মধ্যে বিএনপি, আওয়ামী লীগ, জাতীয় পার্টি, জাসদসহ বিভিন্ন দলেরই মানুষ আছে। শিমুল বিশ্বাস বাবু তো পরিবহন নেতা, তিনি তো বিএনপি করেন। উনারাই তো সিদ্ধান্ত নিয়েছেন ধর্মঘট ডাকার।

‘সুতরাং বিএনপি ঘরানার পরিবহন মালিকরাও শঙ্কিত এবং তারা কেউই যাতে বিএনপির অপরাজনীতির শিকার না হন, সে জন্য সবাই মিলেই ধর্মঘটের সিদ্ধান্ত নিয়েছেন’ জানান ড. হাছান।

#

আকরাম/রাহাত/রফিকুল/সেলিম/২০২২/১৬১০ ঘণ্টা

তথ্যবিবরণী নম্বর : ৪৩২৯

**বাংলাদেশ ও যুক্তরাষ্ট্রের শ্রম সংক্রান্ত ওয়ার্কিং গ্রুপের বৈঠক অনুষ্ঠিত**

ঢাকা, ১২ কার্তিক (২৮ অক্টোবর) :

বাংলাদেশ ও যুক্তরাষ্ট্রের মধ্যে শ্রম সংক্রান্ত ওয়ার্কিং গ্রুপের ভার্চুয়াল বৈঠক গতকাল অনুষ্ঠিত হয়েছে। বাংলাদেশের পক্ষে প্রধানমন্ত্রীর বেসরকারি শিল্প ও বিনিয়োগ বিষয়ক উপদেষ্টা সালমান এফ রহমানের নেতৃত্বে পররাষ্ট্র সচিব (সিনিয়র সচিব) মাসুদ বিন মোমেন, শ্রম ও কর্মসংস্থান মন্ত্রণালয়ের সচিব মোঃ এহছানে এলাহী, যুক্তরাষ্ট্রে নিযুক্ত বাংলাদেশের রাষ্ট্রদূত মোহাম্মদ ইমরান, বিডা’র নির্বাহী চেয়ারম্যান লোকমান হোসেন মিয়া, বেজা’র নির্বাহী চেয়ারম্যান শেখ ইউসুফ হারুন, বেপজা’র নির্বাহী চেয়ারম্যান মেজর জেনারেল আবুল কালাম মোহাম্মদ জিয়াউর রহমান এবং বাণিজ্য, পররাষ্ট্র, আইন, স্বরাষ্ট্র মন্ত্রণালয়, প্রধানমন্ত্রীর কার্যালয়সহ সংশ্লিষ্ট বিভাগ ও অধিদপ্তরের উচ্চ পর্যায়ের প্রতিনিধিগণ বৈঠকে উপস্থিত ছিলেন।

যুক্তরাষ্ট্রের পক্ষে অর্থনৈতিক উন্নয়ন, জ্বালানি ও পরিবেশ বিষয়ক আন্ডার সেক্রেটারি জোসে ফার্নান্ডেজের নেতৃত্বে দক্ষিণ ও মধ্য এশিয়া বিষয়ক ব্যুরোর সহকারী সচিব ডোনাল্ড লু, বাংলাদেশে নিযুক্ত মার্কিন রাষ্ট্রদূত পিটার হাস-সহ অন্যান্য সংশ্লিষ্ট দপ্তরের প্রতিনিধিগণের সমন্বয়ে ৩৪ সদস্যের একটি দল বৈঠকে অংশ নেন।

বৈঠকে প্রধানমন্ত্রীর উপদেষ্টা সালমান এফ রহমান শ্রম খাতে বর্তমান সরকারের গৃহীত পদক্ষেপসমূহ তুলে ধরে বলেন, বাংলাদেশ মার্কিন যুক্তরাষ্ট্র, ইউরোপীয় ইউনিয়ন ও আন্তর্জাতিক শ্রম সংস্থার শ্রম অধিকার বিষয়ক সুপারিশসমূহ অত্যন্ত গুরুত্বের সাথে বিবেচনা করে। তিনি শ্রম আইন ও ইপিজেড আইনসহ সংশ্লিষ্ট বিধি বিধানের সংশোধন এবং আন্তর্জাতিক শ্রম কনভেনশনসমূহ অনুস্বাক্ষরের বিষয়টিও বৈঠকে তুলে ধরেন।

সভায় মার্কিন দলনেতা ফার্নান্ডেজ বাংলাদেশের শ্রম খাত উন্নয়নে গৃহীত পদক্ষেপসমূহের প্রশংসা করে আন্তর্জাতিক শ্রম সংস্থার সুপারিশসমূহের পূর্ণ বাস্তবায়নের আহ্বান জানান। তিনি বাংলাদেশের শ্রম খাতের অধিকতর উন্নয়নে প্রয়োজনীয় সহযোগিতা প্রদান ও একসাথে কাজ করার অঙ্গীকার ব্যক্ত করেন।

শ্রম সচিব বিগত এক দশকের বেশি সময়ে শ্রম খাতে বর্তমান সরকারের গৃহীত পদক্ষেপসমূহের সুফল সম্পর্কে সভায় অবহিত করেন। অপরদিকে যুক্তরাষ্ট্রের প্রতিনিধিদল শ্রম আইন ও বিধি সংশোধন এবং ট্রেড ইউনিয়নের নিবন্ধন বিষয়ে তাদের পর্যবেক্ষণসমূহ তুলে ধরেন।

পররাষ্ট্র সচিব মাসুদ বিন মোমেন বলেন, বাংলাদেশ শ্রম অধিকার রক্ষায় করণীয় সম্পর্কে সম্পূর্ণ সজাগ এবং সে অনুযায়ী প্রয়োজনীয় সংস্কারসহ সকল কার্যক্রম অব্যাহত রেখেছে।

বাণিজ্য মন্ত্রণালয়ের প্রতিনিধি যুক্তরাষ্ট্রে বাংলাদেশি পণ্যের শুল্কমুক্ত সুবিধা প্রদানের বিষয়টি গুরুত্বের সাথে বিবেচনার আহ্বান জানান। তিনি স্বল্পোন্নত দেশ হতে মধ্যম আয়ের দেশে উন্নীত হবার সন্ধিক্ষণে যুক্তরাষ্ট্র বাংলাদেশের প্রতি সহযোগিতা অব্যাহত রাখবে বলে আশাবাদ ব্যক্ত করেন। এছাড়া পররাষ্ট্র মন্ত্রণালয়ের প্রতিনিধি যুক্তরাষ্ট্র কর্তৃক পরিচালিত আন্তর্জাতিক আর্থিক উন্নয়ন কর্পোরেশনের সহযোগিতা লাভের বিষয়ে আলোকপাত করেন।

সমাপনী বক্তব্যে যুক্তরাষ্ট্রের দক্ষিণ ও মধ্য এশিয়া বিষয়ক ব্যুরোর সহকারী সচিব ডোনাল্ড লু বাংলাদেশের সাথে যুক্তরাষ্ট্রের গভীর সম্পর্কের কথা তুলে ধরেন এবং শ্রম অধিকার প্রতিষ্ঠা ও বাংলাদেশের অগ্রযাত্রায় যুক্তরাষ্ট্রের সহযোগিতা অব্যাহত থাকবে বলে জানান।

#

মোহসিন/রাহাত/রফিকুল/সেলিম/২০২২/১৭৫০ ঘণ্টা

তথ্যবিবরণী নম্বর : ৪৩২৮

**অপরাজনীতির কারণে বিএনপি গণধিক্কৃত দলে পরিণত হয়েছে**

 **-- এনামুল হক শামীম**

শরীয়তপুর, ১২ কার্তিক (২৮ অক্টোবর) :

পানি সম্পদ উপ-মন্ত্রী ও আওয়ামী লীগের সাবেক সাংগঠনিক সম্পাদক একেএম এনামুল হক শামীম বলেছেন, বিএনপি এ দেশে একমাত্র চিহ্নিত রাজনৈতিক অপশক্তি, তারাই ক্ষমতালোভী দল। বিএনপিই মানুষের অধিকার হরণকারী এক ফ্যাসিবাদি শক্তি হিসেবে প্রতিষ্ঠিত হয়েছিলো। তাই এখন তারা গণতন্ত্রের বুলি আওড়ায়। ক্ষমতায় থাকাকালে বিএনপি নিষ্ঠুরতা আর রাজনৈতিক নিপীড়নের যে নজির স্থাপন করেছে, সে রেকর্ড কেউ ভাঙতে পারবে না। অপরাজনীতির কারণে বিএনপি গণধিক্কৃত দলে পরিণত হয়েছে।

আজ শরীয়তপুরের নড়িয়ায় প্রায় ২ কোটি ৫০ লাখ ব্যয়ে নির্মিত পানি ভবনের উদ্বোধন অনুষ্ঠানে প্রধান অতিথির বক্তব্যে উপ-মন্ত্রী এসব কথা বলেন।

বিএনপির উদ্দেশে এনামুল হক শামীম বলেন, গণতন্ত্র প্রতিষ্ঠার পথে বিএনপি আবারও বিঘ্ন সৃষ্টি করতে নতুন নতুন কৌশলে ষড়যন্ত্র শুরু করেছে। তারা দেশের চলমান স্থিতিশীলতা বিনষ্টের যতই চেষ্টা করুক, কখনোই সফল হবে না। তিনি বলেন, রাজপথ কারো পৈত্রিক সম্পত্তি নয়, রাজপথ জনগণের সম্পদ, কাজেই অতীতের মতো আবারও যদি রাজপথ দখলের নামে বিশৃঙ্খলা সৃষ্টি করা হয় তাহলে জনগণকে সঙ্গে নিয়ে সমুচিত জবাব দেওয়া হবে। বিএনপির হাঁকডাক লোক দেখানো, কর্মীদের চাঙ্গা রাখার অপকৌশল মাত্র, তাদের এসব ব্যর্থতা ঢাকার কৌশলী অপপ্রয়াস ছাড়া আর কিছু নয়।

পানি উন্নয়ন বোর্ডের ফরিদপুর অঞ্চলের সাবেক প্রধান প্রকৌশলী আব্দুল হেকিম, বর্তমান প্রধান প্রকৌশলী আব্দুল হান্নান, তত্ত্বাবধায়ক প্রকৌশলী শাহিদুল আলম, শরীয়তপুরের নির্বাহী প্রকৌশলী এসএম আহসান হাবীব, জেলা আওয়ামী লীগের সাধারণ সম্পাদক অনল কুমার দে, সহ-সভাপতি ওহাব বেপারী, নড়িয়া উপজেলা নির্বাহী কর্মকর্তা শেখ রাশেদউজ্জামান, পৌরসভার মেয়র আবুল কালাম আজাদ, উপজেলা আওয়ামী লীগের সভাপতি বীর মুক্তিযোদ্ধা ফজলুল হক মাল ও সাধারণ সম্পাদক হাসানুজ্জামান খোকন এ সময় উপস্থিত ছিলেন।

#

গিয়াস/রাহাত/রফিকুল/সেলিম/২০২২/১৭০০ ঘণ্টা

তথ্যবিবরণী নম্বর : ৪৩২৭

**শেখ হাসিনা নারীদের মর্যাদার আসনে বসিয়েছেন**

 **-খাদ্যমন্ত্রী**

নওগাঁ (সাপাহার), ১২ কার্তিক (২৮ অক্টোবর) :

খাদ্যমন্ত্রী সাধন চন্দ্র মজুমদার বলেছেন, বাংলাদেশ আওয়ামী লীগ নারীদের রাজনীতিতে সম্পৃক্ত করার মাধ্যমে নারী ক্ষমতায়নের সূচনা করে। শেখ হাসিনা নারীদের মর্যাদার আসনে বসিয়েছেন ।

মন্ত্রী আজ নওগাঁর সাপাহার উপজেলায় তিলনা বালিকা উচ্চ বিদ্যালয় মাঠে ৩ নং তিলনা ইউনিয়ন মহিলা আওয়ামী লীগের ত্রি বার্ষিক সম্মলনে প্রধান অতিথির বক্তব্যে এসব কথা বলেন।

খাদ্যমন্ত্রী বলেন, মহান মুক্তিযুদ্ধে এদেশের স্বাধীনতা বিরোধীরা নারীদের পাক বাহিনীর হাতে তুলে দিয়েছিল। স্বাধীনতা বিরোধীরা ১৫ আগস্ট নারী ও শিশুদের নির্মমভাবে হত্যা করেছিল। সেই কুচক্রী মহলের ষড়যন্ত্র এখনও চলছে।

সাধন চন্দ্র মজুমদার বলেন, বাংলাদেশ শেখ হাসিনার হাতে নিরাপদ। তিনি দেশের প্রতিটি প্রান্তে উন্নয়ন করেছেন। নারীদের জন্য সামাজিক নিরাপত্তার বলয় সম্প্রসারিত করেছেন। বয়স্কভাতা, বিধবাভাতা, মাতৃত্বকালীন ভাতা ও ছাত্রীদের উপবৃত্তির পাশাপাশি সব ধরনের সুযোগ সৃষ্টি করেছেন। কৃষকের জন্য ভর্তূকি মূল্যে সার, বীজ ও কৃষি উপকরণ দিচ্ছে সরকার।

দরিদ্র অসহায় গৃহহীণদের পাকা বাড়ি করে দিয়েছেন শেখ হাসিনা উল্লেখ করে মন্ত্রী বলেন, প্রধানমন্ত্রী মানুষের জন্য নিরলস কাজ করছেন, সকলের উচিত তাঁকে সমর্থন করা। এসময় তিনি দলের নেতাকর্মীদের জনগণের পাশে থাকারও নির্দেশনা দেন।

তিলনা মহিলা আওয়ামী লীগের সভাপতি রোজিনা বেগম এর সভাপতিত্বে বিশেষ অতিথির বক্তৃতা করেন সাপাহার উপজেলা আওয়ামী লীগের সভাপতি মো: শামসুল আলম শাহ চৌধুরী, ৩ নং তিলনা ইউনিয়ন আওয়ামী লীগের সভাপতি মো: মোসলেম উদ্দিন প্রমুখ।

#

কামাল/মেহেদী/জুলফিকার/রবি/মাসুম/২০২২/১২২০ ঘণ্টা

তথ্যবিবরণী নম্বর : ৪৩২৬

**দেশে বিনিয়োগের জন্য প্রবাসীদের প্রতি মন্ত্রিপরিষদ সচিবের আহ্বান**

ঢাকা, ১২ কার্তিক (২৮ অক্টোবর) :

মন্ত্রিপরিষদ সচিব খন্দকার আনোয়ারুল ইসলাম গতকাল নিউইয়র্কে বাংলাদেশ কনস্যুলেট জেনারেল, নিউইয়র্ক পরিদর্শন করেন। পরিদর্শনকালে তিনি কনস্যুলেট আয়োজিত ‘রেমিট্যান্স-এর গুরুত্বঃ বর্তমান প্রেক্ষিত’ শীর্ষক গোলটেবিল বৈঠকে প্রধান অতিথি হিসেবে অংশগ্রহন করেন। বৈঠকে সাবেক তথ্যসচিব কামরুন নাহার, কনসাল জেনারেল ড. মোহাম্মদ মনিরুল ইসলামসহ নিউইয়র্কস্থ সরকারি ও বেসরকারি এক্সচেঞ্জসমূহের প্রতিনিধি অংশগ্রহন করেন।

বৈঠকে খন্দকার আনোয়ারুল ইসলাম বাংলাদেশ সরকারের প্রবাসীবান্ধব নীতি ও সরকার গৃহিত পদক্ষেপসমূহের উল্লেখ করে প্রবাসীদেরকে বৈধ পথে আরো বেশি রেমিট্যান্স পাঠানোর আহ্বান জানান। রেমিট্যান্স প্রেরণের ক্ষেত্রে যুক্তরাষ্ট্রের এক্সচেঞ্জ হাউসগুলোর অবদান উল্লেখ করে সহযোগিতা অব্যাহত রাখার অনুরোধ জানান তিনি। বাংলাদেশে বিদেশি বিনিয়োগের বিদ্যমান অনুকূল পরিবেশে প্রবাসীদের দেশে বিনিয়োগেরও আহ্বান করেন মন্ত্রিপরিষদ সচিব।

বৈঠকে সরকার ঘোষিত বিভিন্ন প্রণোদনা ও সুবিধাসমূহ যুক্তরাষ্ট্রে বসবাসরত প্রবাসীদের মাঝে প্রচারের মাধ্যমে সচেতনতা তৈরির ওপর গুরুত্ব আরোপ করা হয়। এ বিষয়ে কমিউনিটিকে সম্পৃক্ত করে প্রচার চালানো, রেমিট্যান্স প্রেরণের ক্ষেত্রে প্রণোদনার হার বৃদ্ধি করা, রেমিট্যান্স মেলার আয়োজন করা, ওয়েজ আর্নার বন্ডের সুবিধা সহজে পাওয়াসহ বিভিন্ন বিষয়ে আলোচনা হয়।

#

মেহেদী/জুলফিকার/রবি/শামীম/২০২২/১২৪৮ ঘণ্টা

তথ্যবিবরণী নম্বর : ৪৩২৫

**৬ষ্ঠ যুব সমাবেশ উপলক্ষ্যে প্রধানমন্ত্রীর বাণী**

ঢাকা, ১২ কার্তিক (২৮ অক্টোবর) :

প্রধানমন্ত্রী শেখ হাসিনা আগামীকাল ২৯ অক্টোবর ‌‘৬ষ্ঠ যুব সমাবেশ-২০২২’ উপলক্ষ্যে নিম্নোক্ত বাণী প্রদান করেছেন :

“বাংলাদেশ রেড ক্রিসেন্ট সোসাইটি চট্টগ্রাম জেলা ও সিটি ইউনিটের উদ্যোগে ৬ষ্ঠ যুব সমাবেশ-২০২২ উপলক্ষ্যে স্মরণিকা প্রকাশ করতে যাচ্ছে জেনে আমি আনন্দিত। জেলা ও সিটি ইউনিটের আওতাধীন স্কুল-কলেজ, মাদ্রাসা ও মুক্ত দলের যুব রেড ক্রিসেন্ট সদস্য, শিক্ষক-শিক্ষিকা, স্বেচ্ছাসেবক, সোসাইটির কর্মকর্তাসহ সমাবেশে অংশগ্রহণকারী সকলকে জানাই আন্তরিক শুভেচ্ছা ও অভিনন্দন।

দেশের যেকোন দুর্যোগে সাহসিকতা ও সাফল্যের সাথে দেশব্যাপী মানবিক কার্যক্রম পরিচালনা করেছে রেড ক্রিসেন্ট স্বেচ্ছাসেবকরা। কোভিড-১৯ অপারেশনে কার্যরত স্বেচ্ছাসেবকরা ৬ষ্ঠ যুব সমাবেশ-২০২২ আয়োজন করছে, যা অত্যন্ত সময়োপযোগী।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান দুর্যোগ ঝুঁকিহ্রাসে ১৯৭৩ সালে ঘূর্ণিঝড় প্রস্তুতি কর্মসূচি (সিপিপি) গঠন করেন। জাতির পিতা ঘূর্ণিঝড় থেকে জনগণের জানমাল রক্ষায় এবং গবাদিপশুর আশ্রয়ের জন্য ১৭২টি আশ্রয়কেন্দ্র নির্মাণ করেছিলেন, যা ‘মুজিব কিল্লা’ নামে পরিচিত।

দুর্যোগ ব্যবস্থাপনা কার্যক্রমকে সমন্বিত ও গতিশীল করার লক্ষ্যে ১৯৯৭ সালে আমরা Standing Orders on Disaster প্রণয়ন করি। ২০১০ সালে এটি সংশোধন করে সময়োপযোগী করা হয়েছে। এছাড়া আমরা ঘুর্ণিঝড় আশ্রয়কেন্দ্র নির্মাণ, রক্ষণাবেক্ষণ ও ব্যবস্থাপনা নীতিমালা ২০১১ প্রণয়ন করেছি। ১৯৯৭ সালে আওয়ামী লীগ সরকার দুর্যোগ ব্যবস্থাপনা আইন প্রণয়নের উদ্যোগ গ্রহণ করেছিল। ২০০৯ সালে দায়িত্ব গ্রহণের পর আমরা ‘দুর্যোগ ব্যবস্থাপনা আইন, ২০১২’ প্রণয়ন করেছি। ২০১২ সালে আমরা ‘দুর্যোগ ব্যবস্থাপনা ও ত্রাণ মন্ত্রণালয়’ নামে আলাদা মন্ত্রণালয় এবং ‘দুর্যোগ ব্যবস্থাপনা অধিদপ্তর’ প্রতিষ্ঠা করি। আমরা ইতোমধ্যে ‘বাংলাদেশ ব-দ্বীপ পরিকল্পনা-২১০০’ গ্রহণ করেছি।

যুব রেড ক্রিসেন্ট, চট্টগ্রাম বাংলাদেশের অন্যতম একটি শক্তিশালী ও যুব কার্যক্রমে দৃষ্টান্ত স্থাপনকারী ইউনিট। কোভিড-১৯ মহামারি সময়ে যুব রেড ক্রিসেন্ট চট্টগ্রাম এর রয়েছে অতুলনীয় সুনাম। আর এর অন্যতম কারণ হচ্ছে দক্ষ ও প্রশিক্ষিত যুব শক্তি। যুব সম্পদকে উন্নত ও প্রশিক্ষিত করতে এই সমাবেশ গুরুত্বপূর্ণ ভূমিকা পালন করবে বলে আমি আশা করি। যুব রেড ক্রিসেন্ট সদস্যদের সক্রিয় অংশগ্রহণে এই আন্দোলন আরো গতিশীল হবে এবং বিশ্বশান্তি প্রতিষ্ঠায় গুরুত্বপূর্ণ ভূমিকা রাখবে বলে আমার দৃঢ় বিশ্বাস।

বর্তমান আওয়ামী লীগ সরকারের সময়েই যুব রেড ক্রিসেন্ট কার্যক্রমকে ‘সহশিক্ষা কার্যক্রম’ হিসেবে স্বীকৃতি প্রদান করা হয়েছে। সমাবেশে প্রশিক্ষণ গ্রহণের মাধ্যমে সকল অংশগ্রহণকারী কোমলমতি ছাত্র-ছাত্রী প্রাতিষ্ঠানিক শিক্ষার পাশাপাশি স্ব-শিক্ষায় শিক্ষিত হয়ে আগামীতে জাতির পিতার স্বপ্নের ক্ষুধা, দারিদ্র্যমুক্ত, সুখী-সমৃদ্ধ, সুন্দর, সবুজ সোনার বাংলাদেশ বিনির্মাণে অগ্রণী ভূমিকা রাখবে, এ আমার প্রত্যাশা।

আমি ৬ষ্ঠ যুব সমাবেশ-২০২২ এর সার্বিক সাফল্য কামনা করছি।

 জয় বাংলা, জয় বঙ্গবন্ধু

    বাংলাদেশ চিরজীবী হোক।**”**

#

ইমরুল/মেহেদী/জুলফিকার/রবি/শামীম/২০২২/১০৩৮ ঘণ্টা

তথ্যবিবরণী নম্বর : ৪৩২৪

 **৬ষ্ঠ যুব সমাবেশ উপলক্ষ্যে রাষ্ট্রপতির বাণী**

ঢাকা, ১২ কার্তিক (২৮ অক্টোবর) :

 রাষ্ট্রপতি মোঃ আবদুল হামিদ আগামীকাল ২৯ অক্টোবর ‘৬ষ্ঠ যুব সমাবেশ ২০২২’ উপলক্ষ্যে নিম্নোক্ত বাণী প্রদান করেছেন:

 “বাংলাদেশ রেড ক্রিসেন্ট সোসাইটি চট্টগ্রাম জেলা ও সিটি ইউনিট এবং যুব রেড ক্রিসেন্ট, চট্টগ্রাম এর উদ্যোগে চট্টগ্রামে ‘৬ষ্ঠ যুব সমাবেশ ২০২২’ আয়োজনের উদ্যোগকে আমি স্বাগত জানাই। আমি যুব সমাবেশে অংশগ্রহণকারীসহ সংশ্লিষ্ট সকলকে আন্তরিক শুভেচ্ছা জানাচ্ছি।

 বাংলাদেশ রেড ক্রিসেন্ট সোসাইটি চার দশকের বেশী সময় ধরে বিপন্ন মানুষের পাশে থেকে আর্তমানবতার সেবায় নিয়োজিত রয়েছে। সোসাইটির স্বেচ্ছাসেবীরা দুর্যোগকালীন সতর্কবার্তা প্রচার, আক্রান্ত মানুষের দ্রুত নিরাপদ স্থানে সরিয়ে নেয়া, দুর্যোগ পরবর্তী সময়ে ত্রাণ বিতরণ, সাময়িক আশ্রয়ের ব্যবস্থা ও জানমালের নিরাপত্তা বিধানে সরকারের সহায়ক শক্তি হিসেবে গুরুত্বপূর্ণ ভূমিকা পালন করে আসছে। আর এক্ষেত্রে দেশের যুব সম্প্রদায় প্রধান শক্তি হিসেবে কাজ করছে। রেড ক্রিসেন্ট স্বেচ্ছাসেবকরা করোনাকালীন স্বাস্থ্যসচেতনতা বৃদ্ধি, জনসমাগমস্থলে জীবাণুনাশক স্প্রে করা ও কোভিড-১৯ ভ্যাকসিন কার্যক্রমে সম্পৃক্ত থেকে মানবসেবায় অনন্য দৃষ্টান্ত স্থাপন করেছে।

 আমি আশা করি ৬ষ্ঠ যুব সমাবেশে অংশগ্রহণের মাধ্যমে যুব রেড ক্রিসেন্ট সদস্যরা আর্তমানবতার সেবায় উদ্বুদ্ধ হয়ে নিজেদের আদর্শ স্বেচ্ছাসেবক হিসেবে গড়ে তোলার সুযোগ পাবে। তরুণ ও যুবকদের পড়ালেখার পাশাপাশি তাদের মধ্যে মানবিক গুণাবলীর বিকাশ ও নেতৃত্ব দানের যোগ্য করে গড়ে তুলতে এ সমাবেশ গুরুত্বপূর্ণ ভূমিকা পালন করবে বলে আমি মনে করি। যুব রেড ক্রিসেন্ট সদস্যবৃন্দ নিজ নিজ অবস্থান থেকে দেশের উন্নয়নে প্রত্যাশিত ভূমিকা রাখবে- এটাই সকলের প্রত্যাশা।

 আমি ‘৬ষ্ঠ যুব সমাবেশ ২০২২’ এর সার্বিক সাফল্য কামনা করছি।

**জয় বাংলা।**

**খোদা হাফেজ, বাংলাদেশ চিরজীবী হোক।”**

#

হাসান/মেহেদী/জুলফিকার/রবি/মাসুম/২০২২/১০৩০ ঘণ্টা

তথ্যবিবরণী নম্বর : ৪৩২৩

**প্যারাগুয়ের রাষ্ট্রপতির নিকট রাষ্ট্রদূত সাদিয়া ফয়জুননেসার পরিচয়পত্র পেশ**

ঢাকা, ১২ কার্তিক (২৮ অক্টোবর) :

ব্রাজিলে নিযুক্ত বাংলাদেশের রাষ্ট্রদূত সাদিয়া ফয়জুননেসা প্যারাগুয়ের আসুনসিয়নে দ্যা লোপেজ প্রেসিডেন্সিয়াল প্যালেসে সেদেশের রাষ্ট্রপতি মারিও আব্দো বেনিতেজ-এর নিকট পরিচয়পত্র পেশ করেছেন। গত ২৫ অক্টোবর তিনি এ পরিচয়পত্র পেশ করেন। দক্ষিণ আমেরিকার একমাত্র দূতাবাস ব্রাসিলিয়াতে নিযুক্ত থেকে সাদিয়া ফয়জুননেসা অনাবাসিক রাষ্ট্রদূত হিসেবে প্যারাগুয়ের সমবর্তী দায়িত্ব পালন করবেন।

পরিচয়পত্র পেশের পর রাষ্ট্রপতি বেনিতেজের সাথে এক বৈঠকে রাষ্ট্রদূত বাংলাদেশের গৌরবোজ্জ্বল মুক্তিযুদ্ধ ও ৩০ লাখ শহীদের রক্তে অর্জিত স্বাধীনতায় জাতির পিতা বঙ্গবন্ধু শেখ মুজিবুর রহমানের নেতৃত্ব ও অবদান সম্পর্কে অবহিত করেন। বর্তমান বাংলাদেশে অর্জিত বিভিন্ন উন্নয়ন মাইল-ফলকে প্রধানমন্ত্রী শেখ হাসিনার দূরদর্শী নেতৃত্ব সম্পর্কে রাষ্ট্রপতিকে জানান। রাষ্ট্রদূত তাঁকে বাংলাদেশের রাষ্ট্রপতি ও প্রধানমন্ত্রীর পক্ষ হতে বাংলাদেশ সফরের আমন্ত্রণ জানালে রাষ্ট্রপতি বেনিতেজ এই আমন্ত্রণ সাদরে গ্রহণ করেন এবং অনতিবিলম্বে বাংলাদেশ সফরের অভিপ্রায় ব্যক্ত করেন। রাষ্ট্রপতি বাংলাদেশের সাথে দ্বি-পাক্ষিক সহযোগিতার ক্ষেত্র বৃদ্ধি করতে ভবিষ্যতে সব ধরনের সহযোগিতার আশ্বাস দেন।

এছাড়া, রাষ্ট্রদূত সাদিয়া ফয়জুননেসা প্যারাগুয়ের পররাষ্ট্রমন্ত্রী রামিরেজ এবং পররাষ্ট্র মন্ত্রণালয়ের এশিয়া প্যাসিফিক ও ওশেনিয়া ডিভিশনের পরিচালক ফ্রান্সিসকো রবার্টির সাথে পৃথক বৈঠক করেন।

#

মেহেদী/জুলফিকার/রবি/শামীম/২০২২/১২০৫ ঘণ্টা